钦定古今图书集成/方舆汇编/职方典/第1340卷 > 《三利溪记》陈献章
## 钦定古今图书集成/方舆汇编/职方典/第1340卷 > 《三利溪记》陈献章

古今学者不同，孔子以两言断之曰：“古之学者为己，
今之学者为人。”古今仕者不同，程子以两言断之曰：
“古之仕者为人，今之仕者为己。”古之人人也，今之人
人也，一也，判而两之，其不可同者，如阴阳昼夜，则有
其故矣。圣人之所以示人也，知微之显，知显之微。学
为己也，其仕也为人；学为人也，其仕也为己。断不疑
矣。今守令称贤于一邦，利泽及于民，民爱而乐之，问
于我岭南十郡之内，吾知其人者，周潮州也，潮海郡
也，东南距大海，望之渺漫接天，习水者乘长风，驾大
舶，出没巨浪中，小不支则有覆溺之患。每岁漕运，潮
人共苦之。潮州来守郡，问潮父老所以便民者，父老
曰：“其惟三利溪乎？”潮五属邑，其三在郡治西南，形若
鼎立，广袤千里，水曲折行其中而民共赖之者三利
溪也。是溪之长百一十五里，东抵韩江，西流入于港。
正统间湮于大水。潮州濬而通之，水由故道行，东西
注，会同于海。虑其冬旱而且涸也，凿郡城南沟，引韩
江水注于溪，甃石为关，时而开闭之。凡役民于畚锸，
卑之为溪也，高之为关也，仅一月而成。农夫利于田，
商贾利于行，漕运者不之海而之溪。辞白浪于沧溟谢长风于大舶。于是潮之士夫与其父老拜郡门谢
曰：“利吾潮者，吾父母也，吾子孙敢忘之？”由是观之，周
潮州仕而为人也，非欤吏于潮者多矣，其有功而民
思慕之唐莫如韩愈，入国朝来莫若王源。驱冥顽之
鳄，造广济之梁，其事显于为人，不可诬矣。今潮州以
三利溪配之，辉映后先，称贤于一邦也，宜哉。夫短于
取名，而专于求志，薄于徼福，而厚于得民，非以奉身
而燕及茕嫠，陋于希世而尚友千古，黄涪翁所称者，
非濂溪先生欤？潮州遗予书曰：“我故舂陵族也。潮州
之举进士有声，郎秋官有声，守郡有声，其”尚不忝其
先也哉？吾尝赠之诗云：“楚中有孤凤，高举凌穹苍。借
问归何时？圣人在黄唐。望之久不至，岁晏涕淋浪。九
苞有遗种，不觉羽翼长。三年集南海，使我今不忘。逍
遥栖桐枝，长饮甘露浆。”吾生濂溪，数百年之后，思濂
溪而不可得见，见其族之云仍若此者，殆可与言矣。
然则区区所爱慕于周潮州者，“一关、三利溪”而已耶。
潮人相与立碑颂潮州之功，遣生员赵日新来请文，
予以其事并诗记之，俾潮之人知仕而为人者有功
不可忘，而潮州之进未艾也。潮州名鹏，字万里，道州
之永明县人。